Man by winkelsentrum geskiet toe polisie hom wou vastrekDie verdagte word behandel. Foto: Via Critical Life Assist ŉ 55-jarige man is Donderdag by ŉ winkelsentrum in Centurion geskiet toe die polisie hom in hegtenis wou neem. Kapt. Agnes Huma, polisiewoordvoerder van die Wierdabrug-polisie, het aan Maroela Media gesê polisiebeamptes het inligting by ŉ informant gekry oor ŉ verdagte wat by die Saxby Centre in Eldoraigne was. “Die polisie het die inligting opgevolg en is omstreeks 11:00 na die sentrum waar hulle die verdagte opgemerk het. Toe die polisie die man genader het, het hy ŉ vloeistof oor hulle gegooi en gesê dit is benseen,” het Huma gesê. Die man het hom glo teen inhegtenisneming verset en met die polisiebeamptes baklei. “In ŉ stadium wou hy een van die polisiebeamptes met ŉ mes aanval. Hulle het gesien die man is gevaarlik en die informant het hom in die bolyf geskiet.” Paramedici van onder meer ER24 en Hi-Risk Unit se mediese eenheid is na die toneel ontbied. “Die man was geweldig aggressief en het sy humeur verloor en paramedici aangerand. Paramedici, polisie en veiligheidsbeamptes moes die man aanhou,” het Arthur Crewe, woordvoerder van Hi-Risk Unit, aan Maroela Media gesê. Volgens Huma het die man probeer weghardloop nadat sy wond verbind is, maar is hy spoedig weer aangekeer. Die man is in hegtenis geneem en onder polisiebewaking na ŉ hospitaal geneem vir mediese behandeling. Die man word aangekla van poging tot moord en sal in die hof verskyn wanneer hy ontslaan word.